Source: https://ugyintezes.magyarorszag.hu/ugyek/410006/420015/430001/Polgari_peres_eljarasok_egyeb_jogcselekmenyek20091202.html?ugy=biztintezkedes.html
Timestamp: 2018-03-24 09:51:02+00:00

Document:
Ügyintézés - Polgári peres eljárások (egyéb jogcselekmények)
TARTALOM:Polgári peres eljárások (egyéb jogcselekmények)
határnap,
jogerő,
végrehajthatóság,
Az egyéb jogcselekmények tömbben foglalkozunk többek között a polgári bíróság határozatainak joghatásaival, a határidők számításával, a mulasztás igazolásával, a per felfüggesztésével, szüneteltetésével és megszüntetésével, a beavatkozással, valamint az idézés és a kézbesítés szabályaival.
A biztosítási intézkedések
A bírósági határozatok fajtái
Mulasztási igazolás
A per felfüggesztése, szünetelése, megszűntetése
Idézés és kézbesítés
A polgári bíróság határozatainak joghatásai
A biztosítási intézkedés speciális esetei
A pénzkövetelés biztosításának elrendelése és foganatosítása
Biztosítási intézkedés gazdálkodó szervezetekkel szemben
Zárlat, bűnügyi zárlat
A biztosítási intézkedések a későbbi végrehajtás sikeressége érdekében alkalmazható bírósági intézkedések. A biztosítási intézkedés (vagy más szóval biztosítási végrehajtás) célja még nem a követelés kielégítése, hanem csak olyan helyzet megteremtése (a jogosult olyan helyzetbe hozása) amely biztosítja, hogy később a követelés kielégíthető lesz.
A biztosítási intézkedésnek két fajtája van. Az egyik pénzkövetelés biztosítását szolgálja (ilyenkor a végrehajtást kérőnek a célja, hogy meghatározott összegű pénzkövetelését a jövőben be tudja hajtani, és számára közömbös, hogy ez az adós mely vagyontárgyából történik). A másik esetben meghatározott ingó vagy ingatlan zárlatát rendelheti el a bíróság.
A biztosítási intézkedés elrendelésének általános feltételei a következők:
a követelés olyan bírósági határozaton alapul, amely alapján végrehajtható okiratot lehetne kiállítani, de erre azért nincs még lehetőség, mert a határozat még nem jogerős (még nem telt el a fellebbezési, ellentmondási határidő), vagy nem előzetesen végrehajtható, illetve a határozat ugyan jogerős, de a teljesítési határidő még nem telt le.
a végrehajtást kérő a biztosítási intézkedés elrendelése érdekében kérelmet terjeszt elő,
a végrehajtást kérő valószínűsítette, hogy a követelés későbbi kielégítése veszélyben van (pl. az adós megkezdte vagyontárgyai gyors elidegenítését).
Ebben az esetben a biztosítási intézkedés iránti kérelmet ahhoz a bírósághoz kell benyújtani, amely a határozat alapján - a megfelelő feltételek esetén - végrehajtási lap kiállítására lenne jogosult. (Ez leggyakrabban az adott ügyben első fokon eljárt bíróság.)
Biztosítási intézkedés iránti kérelemre és annak elrendelésére nemcsak az érdemi döntés meghozatalát követően kerülhet sor, hanem speciális esetekben ennél már jóval hamarabb is.
A bírósági végrehajtásról szóló 1994. évi LIII. törvényben (a továbbiakban: Vht.) meghatározott esetekben biztosítási intézkedés iránti kérelmet már a kereseti kérelem benyújtását követően (vagy azzal egyidőben), tehát az érdemi bírósági döntés előtt be lehet nyújtani, ha
belföldi bíróságnál
házassági vagyonjogi keresetet indítottak,
iparjogvédelmi jog (pl. szabadalom, védjegy) bitorlása, szerzői jog megsértése miatt vagy a tisztességtelen piaci magatartás és a versenykorlátozás tilalmáról szóló 1996. évi LVII. törvény 4. és 6. §-ában foglalt rendelkezések megsértése miatt eljárást indítottak, az irányadó külön törvényekben meghatározott feltételekkel,
egyéb keresetet indítottak, ha egyúttal a követelés létrejöttét, mennyiségét és lejártát közokirattal vagy teljes bizonyító erejű magánokirattal igazolták. (Ebben az esetben a biztosítási intézkedés iránti kérelemről - szükség esetén a felek meghallgatása után - a perbíróság dönt.); vagy
az Európai Unió másik tagállamának bíróságánál
nyújtottak be a 44/2001/EK tanácsi rendelet szerinti polgári és kereskedelmi ügyben, a 4/2009/EK tanácsi rendelet szerinti tartási ügyben, vagy az 1215/2012/EU rendelet szerinti ügyben kereseti kérelmet. Ebben az esetben a Vht. 16. § c), illetve tartási ügyben az l) pontja szerinti magyar bíróság rendelheti el a biztosítási intézkedést. , ; vagy
belföldi választottbíróságnál
olyan keresetet indítottak, ahol a követelés létrejöttét, mennyiségét és lejártát közokirattal vagy teljes bizonyító erejű magánokirattal igazolták. Ebben az esetben a Vht. 16. § d) pontja szerint illetékes bíróság rendelheti el a biztosítási intézkedést, ha a fél igazolja, hogy a választottbírósági eljárás megindult.
Az előbbiekben meghatározott bíróság biztosítási intézkedést rendel el - 400 millió forintot meg nem haladó összegben - az olyan követelés érdekében, amely iránt belföldi bíróságnál a Teljesítésigazolási Szakértői Szerv szakvéleményére alapított pert indítottak, illetve viszontkeresetet érvényesítettek, és a tervezési, építési, kivitelezési szerződés teljesítéséből eredő díjkövetelés megfizetésére vonatkozó követelés a Teljesítésigazolási Szakértői Szerv szakvéleményén alapul.
Egyetlen olyan esetet nevesít a Vht., amikor még a per megindítására sincs szükség a biztosítási intézkedés elrendeléséhez: ha a közkereseti és a betéti társasággal szemben a követelés teljesítése érdekében végrehajtható okiratot állítottak ki, az ezt kiállító bíróság a - még be sem perelt, de a bt., kkt. tartozásáért egyébként teljes vagyonával helytállni tartozó - közkereseti társaság tagjával és a betéti társaság beltagjával szemben az említett követelés érdekében biztosítási intézkedést rendelhet el.
A bíróság a biztosítási intézkedésről soron kívül, de legfeljebb 8 napon belül dönt, és a biztosítási intézkedést elrendelő végzést haladéktalanul megküldi
a végrehajtónak,
a végrehajtást kérőnek, továbbá
ha az adós cég, egyúttal a nyilvántartó hatóságnak, azaz a cégbíróságnak,
az ingatlan zárlatát elrendelő végzést pedig az adósnak is.
A végrehajtó a biztosítási intézkedést elrendelő végzés kézhezvétele után haladéktalanul felhívja a végrehajtást kérőt az előleg rövid határidő alatt történő megfizetésére, a díjelőleg beérkezése után a biztosítási intézkedés végrehajtását haladéktalanul megkezdi. Díjelőlegként a végrehajtót a teljes munkadíjnak és a várhatóan felmerülő készkiadásnak, illetőleg költségátalánynak megfelelő összeg illeti meg.
A pénzkövetelés biztosítását elrendelő végzést a végrehajtó a helyszínen adja át az adósnak; egyúttal felhívja őt, hogy a biztosítandó összeget azonnal fizesse ki a végrehajtó kezéhez.
Ha az adós ennek nem tett eleget:
a végrehajtó az adós ingóvagyontárgyait lefoglalja;
a végrehajtó a követelés biztosítása érdekében felhívja az adóst megillető összeget kezelő pénzforgalmi szolgáltatót, hogy a felhívás kézhezvételét követően a biztosítandó összeget és az eljárás költségeinek fedezésére szolgáló összeget a számláról sem az adós, sem más javára ne fizesse ki, ha pedig a számla egyenlege nem éri el a biztosítandó összeget, a jövőbeni befizetések tekintetében is hasonlóan járjon el. (A pénzforgalmi szolgáltató tájékoztatja a végrehajtót, hogy milyen összegre tudja foganatosítani az intézkedést. Ezt követően az adós vagyontárgyai csak a fennmaradó követelés erejéig foglalhatók le.);
az ingatlan lefoglalása végett a végrehajtó haladéktalanul megkeresi az ingatlanügyi hatóságot, hogy a pénzkövetelés biztosítására irányuló végrehajtási jogot jegyezze be az ingatlan-nyilvántartásba;
az adós munkabére akkor tiltható le, ha az adósnak a biztosítandó összeg fedezetéül szolgáló, végrehajtás alá vonható más vagyontárgya nincs.
A pénzkövetelés biztosítása esetén a foglalási cselekmények a foglalással, zár alá vétellel, követelés lefoglalása és munkabér letiltása esetén a végrehajtói letéti számlára történő befizetéssel, továbbá a pénzforgalmi szolgáltatóhoz intézett felhívás kiadásával befejeződnek, tehát a vagyontárgyak árverezésére, a végrehajtást kérőnek történő kifizetésre nem kerül sor.
az adós a foglalás után kifizette a biztosítandó összeget, vagy a számlájára, betétjére a pénzforgalmi szolgáltatónak kiadott felhívás teljesítésével a követelés fedezete biztosítva van,
a végrehajtást kérő a romlandó dolog értékesítésének költségét nem előlegezte.
A fentiekben írt szabályok alkalmazhatók mind természetes személy, mind gazdálkodó szervezet adóssal szemben. Ugyanakkor a pénzkövetelés biztosításának létezik egy speciális, kizárólag gazdálkodó szervezettel szemben igénybe vehető módja is. Ezt akkor lehet elrendelni, ha
a jogosult nem a korábban írt, hanem kifejezetten ezt a biztosítási intézkedést kívánja igénybe venni, vagy
a pénzkövetelés biztosítása során a gazdálkodó szervezet végrehajtás alá vont vagyontárgyai nem fedezik a teljes követelést. (Ez utóbbi esetben a bíróság a biztosítási intézkedést a követelésnek a pénzkövetelés biztosítása során végrehajtás alá vont vagyontárgyakkal nem fedezett részének biztosítására rendeli el, és az adós jövőbeni vagyontárgyainak elidegenítésére vonatkozik.)
E speciális biztosítási intézkedést elrendelő végzést a végrehajtó a helyszínen átadja az adós képviselőjének, és felhívja őt, hogy a biztosítandó összeget azonnal fizesse ki a végrehajtó kezéhez. Ha az adós a kért összeget kifizette, a végrehajtó ezt jelenti a bíróságnak, és az adós által kifizetett összeget végrehajtói letéti számlán kell kezelni.
Sok esetben a biztosítási végrehajtás elrendelésére nem egy meghatározott összeg biztosítása végett kerül sor, hanem célja, hogy meghatározott ingóság vagy ingatlan az adós vagyonában a jövőben is fellelhető legyen.
Az ingóság zárlatát elrendelő végzést a végrehajtó a helyszínen adja át az adósnak, és egyúttal lefoglalja az ingóságot. A lefoglalás történhet az általános szabályok szerint foglalási jegyzőkönyv készítésével, esetleg a foglalás tényének nyilvántartásba történő bejegyzésével, de zár alá vétellel is.
Az elrendelt zárlat ellenére sem lehet lefoglalni a kölcsönzött kulturális javak különleges védelméről szóló törvényben meghatározott tanúsítványban felsorolt kulturális javakat a különleges védelem időtartama alatt.
Az ingatlan zárlatát elrendelő végzés átvétele után a végrehajtó haladéktalanul megkeresi az ingatlanügyi hatóságot, hogy a zárlatot jegyezze be az ingatlan-nyilvántartásba. A zárlat bejegyzéséről szóló ingatlan-nyilvántartási határozat kézhezvétele után a végrehajtó az ingatlant zárgondnok kezelésébe adja, ha
az adós az ingatlan kezelésében hosszabb távollét miatt vagy más okból akadályozva van, vagy pedig
a végrehajtást kérő zárgondnok kijelölését kérte, és ez az ügy körülményeire tekintettel a végrehajtó szerint indokolt.
A föld zárgondnokául a végrehajtó elsősorban a járási hivatal által javasolt személyt vagy szervet jelöli ki.
A járási hivatal a végrehajtó megkeresésére 8 napon belül nyilatkozni köteles: javasol-e valakit zárgondnoknak.
A zárgondnok - a bíróság által megállapított összegű díj ellenében - köteles
az ingatlant a rendes gazdálkodás szerint kezelni,
gazdálkodásáról és az ingatlan jövedelméről a végrehajtónak elszámolni,
az ingatlan tiszta jövedelmét a végrehajtói letéti számlára befizetni.
Különleges típusa a biztosítási végrehajtásnak a bűnügyi zárlat, melyet a büntetőeljárásról szóló 1998. évi XIX. törvény szerint a bíróság a terhelt egész vagyonának vagy egyes vagyontárgyainak zár alá vételével rendelheti el.
A bűnügyi zárlat végrehajtása nem az önálló bírósági végrehajtó, hanem a bírósággal szolgálati viszonyban álló törvényszéki végrehajtó hatáskörébe tartozik, kivéve, ha a bűnügyi zárlattal "sújtott" adóssal szemben már korábban indult, önálló bírósági végrehajtó hatáskörébe tartozó végrehajtási eljárás.
A biztosítási intézkedés hatálya addig tart,
amíg a biztosítandó követelés teljesítése érdekében a kielégítési végrehajtást nem rendelték el, illetőleg
amíg a bíróság a biztosítási intézkedést nem szüntette meg, azért mert
a végrehajtást kérő követelése iránti eljárás az adós marasztalása nélkül ért véget;
ha a végrehajtást kérő követelése iránti eljárás az adós marasztalásával ért véget, de a jogosult a követelés kielégítése iránti végrehajtási kérelmet a végrehajtás általános feltételei együttes bekövetkeztének időpontjától számított 3 hónapon belül nem terjesztette elő, e határidő lejárta után az adós kérelmet terjeszthet elő a bíróságnál a biztosítási intézkedés megszüntetése iránt. (Ebben az esetben a bíróság a kérelem előterjesztéséről tájékoztatja a végrehajtást kérőt, és felhívja őt, hogy a követelése kielégítése iránti végrehajtási kérelmet 30 napos, jogvesztő határidőn belül terjessze elő az illetékes bíróságnál. Ha a végrehajtást kérő ennek nem tett eleget, a bíróság a biztosítási intézkedést megszünteti.);
Az elektronikus adat ideiglenes hozzáférhetetlenné tételére vonatkozóan külön szabályokat állapít meg a Vht.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság